Die sprinkane is oppad! - Agri Noord-Kaap
Boere word gevra om op die uitkyk te wees vir bruin sprinkane met die eerste uitbreking vir dié somerseisoen wat reeds in die Noord-Kaap voorkom.
Soos verwag het die eerste somerreëns ook die eerste uitbreking van bruin sprinkane vir die seisoen in die Noord-Kaap veroorsaak. Swerms is volgens die Noord-Kaapse departement van landbou, omgewingsake en landelike ontwikkeling in die ZF Mgcawu- en Pixley ka Seme-distrik aangemeld.
Luidens 'n verklaring deur dié departement is swerms opgemerk in Upington, Poffader, Marydale, Langklip, Groblershoop, Niekerkshoop, Sutherland en Richmond. Daar word verwag dat uitbreking van swerms ook in ander gedeeltes van die provinsie sal voorkom vanweë die goeie reën wat die afgelope weke in die provinsie geval het.
Met die hulp van die nasionale departement van landbou, grondhervorming en landelike ontwikkeling is 'n span sprinkaanbeheerders na die gebied gestuur om die verspreiding van die swerms te beheer. Alle grondeienaars word versoek om met dié span saam te werk deur hul toegang tot hul eiendom te bied sodat die swerms maklik beheer kan word.
Dr. Gerhard Verdoorn, wat al in September voorspel het dat sprinkaanswerms sou voorkom sodra die eerste somerreëns geval het, sê hy het toe verwag dat hy vandeesweek oproepe oor uitbrekings sou vervang. Hy het egter verlede week al 'n oproep oor sprinkane uit Kookhuis in die Oos-Kaap gekry.
"Dit is kommerwekkend. As 'n oproep oor sprinkane uit die Karoo, Kalahari of Namakwaland kom, is dit heeltemal normaal, maar dat hulle by Kookhuis is, is 'n groot bron van kommer aangesien dit bitter naby aan die gewasproduksiegebiede is. Dit sê vir my ons sit op 'n tydbom."
Hy sê die swerms is nou nog klein, maar sal in die volgende vier tot vyf weke groter word. "Dan kom die pawpaw regtig na die fan toe gevlieg."
Lede van die publiek en boere word versoek om enige swerms aan me. Mulalo Matodzi by 083 326 7773, me. Vuyokazi Mpumlwana by 084 760 8176 of dr. Ikalafeng Kgakatsi by 072 198 9882 aan te meld.